FI Euroopan unionin virallinen lehti L 20/14

KOMISSION TÄYTÄNTÖÖNPANOPÄÄTÖS (EU) 2018/115,

annettu 24 päivänä tammikuuta 2018,

Galileo-ohjelman mukaisesti perustetun järjestelmän maassa sijaitsevan infrastruktuurin sijainnin määrittämisestä ja sen käytön varmistamiseen tarvittavista toimenpiteistä sekä täytäntöönpanopäätöksen 2012/117/EU kumoamisesta annetun täytäntöönpanopäätöksen (EU) 2016/413 muuttamisesta Galileon turvallisuuden valvontakeskuksen sijaintipaikan osalta

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon Euroopan satelliittinavigointijärjestelmien toteuttamisesta ja käytöstä sekä neuvoston asetuksen (EY) N:o 876/2002 ja Euroopan parlamentin ja neuvoston asetuksen (EY) N:o 683/2008 kumoamisesta 11 päivänä joulukuuta 2013 annetun Euroopan parlamentin ja neuvoston asetuksen (EU) N:o 1285/2013 (1), ja erityisesti sen 12 artiklan 3 kohdan c alakohdan,

sekä katsoo seuraavaa:

(1) Komission täytäntöönpanopäätöksen (EU) 2016/413 (2) liitteessä vahvistetaan, että Galileon turvallisuuden valvontakeskus (GSMC) on jaettu kahtia ja että se perustetaan asteittain Ranskaan ja Yhdistyneeseen kuningaskuntaan.

(2) Yhdistynyt kuningaskunta ilmoitti 29 päivänä maaliskuuta 2017 Eurooppa-neuvostolle aikomuksestaan erota unionista Euroopan unionista tehdyn sopimuksen 50 artiklan nojalla. Unionin ja sen jäsenvaltioiden turvallisuuteen liittyvistä syistä GSMC:n olisi kuitenkin sijaittava Euroopan unionin jäsenvaltion alueella ottaen huomioon etenkin turvallisuusluokiteltujen tietojen suojausta koskevat säännöt sekä salauslaitteiden ja PRS-teknologian vientirajoitukset.

(3) Eurooppa-neuvosto toteaa 29 päivänä huhtikuuta 2017 Yhdistyneen kuningaskunnan ilmoituksen johdosta antamissaan suuntaviivoissa, että kysymys Yhdistyneessä kuningaskunnassa sijaitsevien unionin laitteistojen tulevasta sijaintipaikasta olisi ratkaistava pikaisesti ja että niiden siirtoa olisi helpotettava. GSMC on näin ollen siirrettävä viipymättä Yhdistyneestä kuningaskunnasta unionin johonkin toiseen jäsenvaltioon.

(4) Komissio käynnisti asetuksen (EU) N:o 1285/2013 12 artiklan nojalla avoimen ja läpinäkyvän valintamenettelyn määrittääkseen Yhdistyneessä kuningaskunnassa tähän asti sijainneen GSMC:n uuden sijaintipaikan. Tämä menettely oli kaksivaiheinen: ensin komissio lähetti jäsenvaltioille kiinnostuksenilmaisupyynnön, minkä jälkeen se kehotti ehdolle valittuja jäsenvaltioita esittämään yksityiskohtaiset ehdotukset.

(5) Arviointimenettelyssä Espanjan ehdotus osoittautui valittujen arviointikriteereiden perusteella parhaaksi, kun otettiin huomioon laitteistojen käyttöönottoon ja keskuksen toiminnalle välttämättömien palvelujen tarjoamiseen ehdotettujen teknisten ratkaisujen tarkoituksenmukaisuus, erityisesti turvallisuuteen ja aikatauluvelvoitteisiin liittyvien riskien määrittämisen ja hallinnan tarkkuus, Espanjan antama hyväksyntä komission kanssa tehtävän sijoittamissopimuksen ehdoille ja lisäoikeuksien myöntämiselle, keskuksen rakentamis- ja toimintakustannusten kuvauksen yksityiskohtaisuus ja läpinäkyvyys sekä ehdotuksen rahoitusehtojen edullisuus unionin talousarvion kannalta. Sen vuoksi on asianmukaista valita Espanjan ehdotus.

(6) Keskus on tarkoitus ottaa käyttöön maaliskuussa 2018 osittaisella laitteistolla, jotta se voi mahdollisimman pian alkaa toimia varakeskuksena Ranskassa sijaitsevalle pääkeskukselle, ja sen on tarkoitus olla valmis maaliskuussa 2019. Keskuksesta on myös tarkoitus tehdä sopimus Espanjan kanssa.

(7) Täytäntöönpanopäätöksen (EU) 2016/413 liitettä olisi sen vuoksi muutettava.

(8) Täytäntöönpanopäätöksen (EU) 2016/413 liitteen tekstiä olisi muutettava myös sen seikan huomioon ottamiseksi, että Ranskassa sijaitsevan Galileon turvallisuuden valvontakeskuksen perustaminen on saatu valmiiksi vuonna 2017.

(9) Tässä päätöksessä säädetyt toimenpiteet ovat asetuksen (EU) N:o 1285/2013 36 artiklan 1 kohdalla perustetun komitean lausunnon mukaiset,

ON HYVÄKSYNYT TÄMÄN PÄÄTÖKSEN:

1 artikla

Täytäntöönpanopäätöksen (EU) 2016/413 liitteessä korvataan Galileon turvallisuuden valvontakeskusta (GSMC) koskevalla rivillä sarakkeessa ”Sijainti ja toteutustoimenpiteet käytön varmistamiseksi” lauseet ”Kahtia jaettu Galileon turvallisuuskeskus perustetaan asteittain Ranskaan ja Yhdistyneeseen kuningaskuntaan. Perustaminen aloitettiin vuonna 2013, ja se on tarkoitus saada valmiiksi vuonna 2017. Asiasta on tehty Ranskan ja Yhdistyneen kuningaskunnan kanssa sopimukset, jotka allekirjoitettiin vuonna 2013.” lauseilla ”Kahtia jaettu Galileon turvallisuuden valvontakeskus perustetaan Ranskaan ja Espanjaan. Ranskan keskuksen perustaminen saatiin valmiiksi vuonna 2017, ja siitä on allekirjoitettu sopimus Ranskan kanssa vuonna 2013. Espanjan keskuksen perustaminen alkaa maaliskuussa 2018 osittaisella laitteistolla, ja sen on tarkoitus olla kokonaan valmis maaliskuussa 2019. Asiasta on tarkoitus tehdä Espanjan kanssa sopimus, joka allekirjoitetaan vuonna 2018.”

2 artikla

Tämä päätös tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tehty Brysselissä 24 päivänä tammikuuta 2018. Komission puolesta Puheenjohtaja Jean-Claude JUNCKER

(1) EUVL L 347, 20.12.2013, s. 1.

(2) Komission täytäntöönpanopäätös (EU) 2016/413, annettu 18 päivänä maaliskuuta 2016, Galileo-ohjelman mukaisesti perustetun järjestelmän maassa sijaitsevan infrastruktuurin sijainnin määrittämisestä ja sen käytön varmistamiseen tarvittavista toimenpiteistä sekä täytäntöönpanopäätöksen 2012/117/EU kumoamisesta (EUVL L 74, 19.3.2016, s. 45).